钦定古今图书集成/理学汇编/文学典/第092卷 > 赵介〈洁绚绎纯〉
## 钦定古今图书集成/理学汇编/文学典/第092卷 > 赵介〈洁绚绎纯〉

按《明外史孙蕡传》：“介字伯贞，番禺人。博通六籍及释
老书，气豪迈。父母殁，遂无仕进意。行以囊自随，遇景，
赋诗投其中，日往来西樵泉石间。有司累荐，皆辞免。
洪武二十二年，坐累逮赴京，卒于南昌舟次。四子洁、
绚、绎、纯，皆善诗文，工篆隶。绚隐居不出，有父风。纯仕
御史。”

按《广东通志》：“介字伯贞，番禺人。博通六籍，佛老诸书，
悉究其奥。气宇豪迈，与物无芥蒂，兴至即挥毫赋诗，
人莫测其涯也。父景元，临江治中，与母连丧。介孤愤，
闭户读书，无复仕进意。植二松于所居，扁其轩曰‘临
清’，以渊明自儗，盖昭其志云。南海文士李韡以荐起，
介力止之，不可。临别，介泣谓曰：‘尧天虽长，刘日实短，
子独何心’？”韡竟去。后倅南康被累，乃叹曰：“赵伯贞真
高士也。”介行常以囊自随，遇景即投诗其中，绝不为
人留题。独与刘乐善辈相倡和，日往还西樵泉石间。
有司屡荐，皆辞免。洪武己巳，以累逮赴京，道南昌，卒
于舟中。介颜如渥丹，丰度类神仙中人。子洁、绚、绎、纯，
皆善诗文，工篆隶，时称四怀。绚隐居有父风，所谓“赵
怀粲”者。后纯贵，赠介为监察御史，有《临清集》行世。方
孙蕡、王佐结诗社，南园一时名士，如李德、黄哲暨别
驾黄楚金、征士蔡养晦、黄希文，架阁蒲子文、进士黄
原善、赵安中，安中之弟通判澄、征士讷，更唱迭和，文
士宗之，而介自成一家言，与蕡、佐、德哲并称“五先生”
云。